Michael Bradfield sterf aan kanker | Landbou
Dr. Michael Bradfield. Foto: LRF
Dr. Michael Bradfield (56), een van Suid-Afrika se voorste veekenners, is vroeër vanaand in Pretoria oorlede.
Dr. Michael Bradfield (56), een van Suid-Afrika se voorste veekenners, is vroeër vanaand in Pretoria oorlede nadat hy lank teen kanker geveg het.
Hy was veral bekend om sy lewenslange strewe om veeboerdery met genetika en genomika in 'n meer wetenskaplike rigting te stuur en om 'n goeie naspeurbaarheidstelsel vir Suid-Afrika se lewendehawebedryf toe te pas.
Bradfield was 'n gereelde skrywer van rubrieke in Landbouweekblad en was die vader van die jaarlikse Veeskool wat sedert 2008 gehou is en sprekers van oor die hele wêreld gelok het. Die afgelope jare is die byeenkoms met die samewerking van Landbouweekblad, Breedplan, waarvan hy die Suider-Afrikaanse hoof was, en die Lewendehawe-registrerende Federasie (LRF), waarvan hy die uitvoerende hoof was, by Aldam aangebied. Hy was ook die uitvoerende hoof van die Wagyu-telersgenootskap van Suid-Afrika.
Hy het nou saamgewerk met die organiseerders van die jaarlikse Zimbabwiese Beesskool. Van die internasionale sprekers van die LRF-Veeskool het ook daar opgetree.
Bradfield was in 2001 'n stigterslid van Agricultural Business South Africa. Voordat hy Breedplan in Suider-Afrika gevestig het, was hy 'n senior navorser by die Landbounavorsingsraad in Irene, navorsingswetenskaplike by Agbu (Animal Genetics and Breeding Unit, Armadale, Australië) en 'n junior wetenskaplike aan die Universiteit van Edinburgh in Skotland.
Hy het die afgelope jare aan kanker gely en het verskeie operasies en behandelings ontvang, maar is vanaand (Donderdag, 6 Januarie) net ná 18:00 in 'n versorgingsoord in Pretoria oorlede. Bradfield laat sy vrou, Elmarie, 'n tandarts, sy dogter, Robin, 'n dokter, en sy seun, David, 'n beleggingsbestuurder in China, agter.
Bradfield het matriek aan Queens-kollege in Queenstown voltooi waarna hy die grade BScAgric en BScAgricHons in dierkunde aan die Universiteit van die Vrystaat behaal het. Vanaf 1991 het hy aan die Universiteit van Edinburgh gestudeer waar hy 'n meestersgraad in dieregenetika en diereteelt, en 'n doktorsgraad in dieregenetika verwerf het.
Hy was 'n ywerige sportman en het gereeld tennis gespeel en fiets gery. 'n Paar jaar gelede het hy Suid-Afrika in fietsry en tennis verteenwoordig op die wêreldspele vir sportlui wat orgaanoorplantings ondergaan het. Hy het in 2014 'n nieroorplanting ondergaan nadat sy niere opgehou funksioneer het en sy suster, Elizabeth (Tinks), vir hom 'n nier geskenk het.
Hy het in sy lang loopbaan as dierkundige talle toekennings ontvang. Volgens mnr. Johan de Vos, voorsitter van Wagyu SA, het die Wagyu-wêreldraad onlangs besluit om hom met 'n lewenslange eretoekenning te vereer.